問趙有方乞琴
作者：李石
朝代：宋

paragraphs: 公子年時尚奇偉，大劍橫腰髮衝起。
自言學道晚有得，心靜無波古潭水。
平戎萬卷喑不吐，蟠向胸中作宮徵。
眼明慣識嶧陽材，手製教成古綠綺。
人生會費幾兩屐，巧處才容一張紙。
許多黑瘦肯忍饑，枵腹悲鳴聒人耳。
公子公子贈我來，明珠白璧遭沉埋。
我家老馬解仰秣，渠家煮鶴充枯柴。